Overvaal: ‘Dit gaan nie oor weerhouding van onderwys nie’Die situasie Donderdag buite Hoërskool Overvaal na daar vroeër die dag ‘n petrolbom gegooi is. Foto: Ian Cameron. “Die VF Plus veroordeel die afgelope week se protesoptrede en geweld by Hoërskool Overvaal in Vereniging asook die openbare haatspraak van oproeriges,” het Kobus Hoffman, VF Plus-raadslid vir Sedibeng, gesê. Hoffman meen afgesien daarvan dat die protesoptrede sonder die vereiste magtiging van die polisie en stadsraad plaasgevind het, is dit onrusbarend dat raadslede en munisipale amptenare daaraan deelgeneem het. “Die VF Plus wil hiermee ouers en organisasies wat gehelp het om kinders veilig te hou, bedank. Ons wil ook die polisie bedank vir hul flinke optrede en ontlonting van die plofbare situasie. “Die VF Plus veroordeel egter die ANC en die EFF se opruiende optrede en haatspraak, aanhitsing van geweld en intimidasie. Hierdie optrede is uiters onverantwoordelik en bots lynreg met die Grondwet waartoe ons almal verbind is,” het Hoffman gesê. Die VF Plus meen die uitsprake van die DA, ANC en EFF teenoor Hoërskool Overvaal is “blatant en onvolwasse” nieteenstaande die hooggeregshof se uitspraak oor die aangeleentheid en die statutêre regte van die skool. “Die VF Plus veroordeel die miskenning van moedertaalonderrig deur hierdie partye – hulle buit hierdie situasie opportunisties uit deur populistiese uitsprake te maak en stemme te werf. Dit gaan hier nie oor die weerhouding van onderwys aan enigiemand nie, maar oor die behoud van Afrikaans as onderrigtaal by Hoërskool Overvaal.” Hoffman het melding gemaak dat die hofuitspraak dit stel dat daar Engelsmedium-skole in die omgewing is waar die betrokke 55 leerders ingeneem en in Engels onderrig kan word.